als_Latn dik_Latn sag_Latn
Presidenti i Federatës Serbe të Futbollit, Tomislav Karaxhiç, ka pranuar në një intervistë të dhënë për gazetën “Blic” se kishte menduar përjashtimin e Serbisë nga UEFA për shkak të trazirave të dhunshme që ndodhën në ndeshjen e 14 tetorit me Shqipërinë. Sipas numrit 1 të futbollit serb, situata ishte shumë e rënduar, aq sa edhe presidenti i FIFA-s, Sep Blater, e kishte telefonuar në momentin kur skuadrat u larguan nga fusha e lojës për të mësuar se çfarë po ndodhte dhe si huligani Ivan Bogdanov kishte hyrë në fushë.
Përgatitja e ndeshjes – “Para ndeshjes, ne kishim një komunikim normal dhe të qetë me presidentin e Federatës Shqiptare të Futbollit. Ai është një biznesmen, importon mallra nga Serbia. Por gjithçka tjetër ishte e çuditshme rreth mbërritjes së tyre këtu, pasi ne nuk dinim asnjë detaj. Ndaj ne u treguam të kujdesshëm, pasi nuk e dinim se si mund të rridhnin ngjarjet”, ka deklaruar ai.
“Ne kontrolluam shitjen e biletave. Në veri ua dhamë shkollave dhe klubeve, ndërsa në jug, disa prej grupimeve të tifozerisë sonë. Nëse do të kishim nxjerrë në shitje të lirë të gjitha biletat dhe ato të kishin përfunduar në duart e ‘atyre në lindje’, do të kishte ndodhur një gjakderdhje”, shtoi Karaxhiç.
Frika e përjashtimit – Ndonëse ai nuk flet direkt për vendimin e Komisionit të Disiplinës së UEFA-s, duket qartësisht se pranon që Serbia ka marrë shumë më tepër sesa meritonte dhe se rreziku i përjashtimit ka qenë shumë real pas telefonatës që kishte marrë nga Sep Blater gjatë ndeshjes së 14 tetorit. Nëse Federata Serbe e Futbollit dhe UEFA kanë mbyllur sytë para fakteve të pakundërshtueshme të dhunës së ushtruar ndaj futbollistëve shqiptarë, Karaxhiç ka pranuar hapur gjithçka.
“Në fushë hyri një grup prej rreth 60 personash, ne e dimë se cilët janë. Sapo ata dolën nga fusha, me telefonoi Blater: ‘Bogdanov ka hyrë në fushë!’. Pas ndeshjes mendova se do të na përjashtonin: Bogdanov, një lojtar shqiptar i goditur me karrige në fushë, tifozët, turma para tunelit me lojtarët e tyre… Skenari ishte ai i një ndeshje të ndërprerë”, theksoi ai.
Karaxhiç zbuloi se vetëm pak ditë pas asaj që ndodhi në stadiumin Partizani të Beogradit ai kishte paraqitur dorëheqjen nga posti i tij si president i Federatës Serbe të Futbollit duke i kërkuar ish-futbollistit të Interit, Dejan Stankoviç ta zëvendësonte, por ndihmësi i Andrea Stramaçonit tek Udineze nuk e pranoi diçka të tillë dhe kjo bëri që Karaxhiç vendosi të qëndronte në krye të federatës serbe.
als_Latn als_Latn als_Latn als_Latn als_Latn als_Latn